Diari Oficial de la Generalitat Valenciana


Sumari del DOGV 4500, del 15-05-2003 (2003/5563)

DECRET 43/2003, de 13 de maig, del Consell de la Generalitat, pel qual s'aprova el Reglament d'Organització i Funcionament de l'Agència Valenciana de Ciència i Tecnologia.
---------------------------------------------------------------------------------------------------------------------------------------------------------------------------

Estat**DEROGADA**

Permalink ELI

**https://dogv.gva.es/va/eli/es-vc/d/2003/05/13/43/dof/vci/html**

### Dades del document

Número de DOGV
:   4500

Data del DOGV
:   15-05-2003

Secció del DOGV
:   I. DISPOSICIONS GENERALS

Número del document
:   2003/5563


Data del document
:   13-05-2003

Organisme emissor
:   Presidència de la Generalitat

Tipus de document
:   Decret

Anàlisi jurídica

 Descriptors 

:   * Agència Valenciana de Ciència i Tecnologia
    * Organisme Públic Valencià d'Investigació
    * reglament intern
    * recerca i desenvolupament
    * legislació
    * tecnologia

DECRET 43/2003, de 13 de maig, del Consell de la Generalitat, pel qual s'aprova el Reglament d'Organització i Funcionament de l'Agència Valenciana de Ciència i Tecnologia. [2003/5563]
  
La Llei 11/2002, de 23 de desembre, de la Generalitat, de Mesures Fiscals, de Gestió Administrativa i Financera, i d'Organització de la Generalitat, crea l'Agència Valenciana de Ciència i Tecnologia com a entitat de dret públic sotmesa al dret privat, al servici de la política científica i tecnològica de la Generalitat. El nou ens, promogut des de la perspectiva de la nova gestió pública i dotat d'autonomia suficient per exercir les funcions que té assignades amb eficàcia i eficiència en un marc global de flexibilització de la gestió i acostament als usuaris, es configura com un instrument fonamental per aconseguir una millor vertebració de l'actual sistema de foment i coordinació de la Investigació Científica, Desenvolupament Tecnològic i Innovació (I+D+I) i avançar en el desenvolupament d'un projecte integrador per a la promoció d'estratègies de transferència de tecnologia i impuls d'una dinàmica de creixement innovador a partir del desenvolupament tecnològic.
  
A més de les lleis i les disposicions que configuren el règim jurídic de l'Agència Valenciana de Ciència i Tecnologia, la seua llei de creació preveu l'aprovació d'un reglament, com a norma administrativa bàsica de desplegament quant al funcionament d'esta entitat de dret públic, per a la qual cosa la llei va habilitar el Consell de la Generalitat. A estos efectes, és necessari avançar en un disseny funcional i organitzatiu que potencie les capacitats estratègiques i instrumentals del nou ens per a l'exercici de les seues competències en un marc flexible i àgil, orientat als ciutadans i usuaris, que en permeta un desenvolupament eficaç i dinàmic, en un escenari de convergència amb el projecte d'espai europeu d'investigació i innovació.
  
En virtut d'això, en compliment del que disposa la disposició final segona de la Llei 11/2002, de 23 de desembre, de Mesures Fiscals, de Gestió Administrativa i Financera, i d'Organització de la Generalitat, a proposta del vicepresident del Govern Valencià, en el exercici de la facultat delegada a l'article 1 del Decret 9/2002, de 5 de setembre, del president de la Generalitat (DOGV núm. 4.333, d'11 de setembre), i després de la deliberació del Consell de la Generalitat, en la reunió del dia 13 de maig de 2003,
  
DECRETE
  
CAPÍTOL I
  
Naturalesa, règim jurídic i funcions
  
Article 1. Naturalesa
  
1. L'Agència Valenciana de Ciència i Tecnologia es configura com a entitat de dret públic, sotmesa al dret privat, de les previstes en l'article 5.2 del text refós de la Llei d'Hisenda Pública de la Generalitat, aprovat pel Decret Legislatiu de 26 de juny de 1991, del Consell de la Generalitat.
  
2. L'Agència Valenciana de Ciència i Tecnologia, amb personalitat jurídica i patrimoni propis i plena capacitat d'obrar per al compliment dels seus fins, queda adscrita al departament que tinga les competències en matèria de política científica i tecnològica i I+D+I.
  
3. L'Agència Valenciana de Ciència i Tecnologia tindrà implantació en tota la Comunitat Valenciana.
  
Article 2. Règim jurídic
  
1. L'Agència Valenciana de Ciència i Tecnologia es regirà pel que preceptua la seua llei de creació, el present reglament, el text refós de la Llei d'Hisenda Pública de la Generalitat, aprovat pel Decret Legislatiu de 26 de juny de 1991, del Consell de la Generalitat, pel dret privat i per la resta de l'ordenament jurídic.
  
2. En l'exercici de les potestats administratives que tinga atribuïdes, l'Agència subjectarà la seua activitat a les normes de dret públic, en especial a la Llei de Règim Jurídic de les Administracions Públiques i del Procediment Administratiu Comú, i disposicions de desenvolupament, així com les altres normes aplicables al compliment de les seues funcions.
  
Article 3. Fins i funcions
  
1. L'Agència Valenciana de Ciència i Tecnologia té com a finalitat la promoció i el desenvolupament d'actuacions en matèria de política científica i tecnològica en el marc de la Llei 7/1997, de 9 de desembre, de la Generalitat, de Foment i Coordinació de la Investigació Científica i del Desenvolupament Tecnològic de la Comunitat Valenciana, així com l'impuls i la coordinació de la gestió del Pla Valencià d'Investigació Científica, Desenvolupament Tecnològic i Innovació (PVIDI) orientant-lo al compliment dels seus resultats i objectius.
  
2. Són funcions pròpies de l'Agència les següents:
  
a) La planificació i la programació de la política en I+D+I del Consell de la Generalitat.
  
b) La coordinació i el seguiment de les activitats en I+D+I dels distints departaments del Consell de la Generalitat i entitats públiques de la Generalitat.
  
c) L'exercici de les funcions reservades a la Secretaria del Pla Valencià d'Investigació Científica, Desenvolupament Tecnològic i Innovació (PVIDI) en el marc de la Llei 7/1997, de 9 de desembre.
  
d) El foment de la investigació científica orientant-la a la solució dels problemes socials, econòmics i tecnològics de la Comunitat Valenciana.
  
e) La dinamització de l'activitat dels intermediaris tecnològics i la potenciació d'una cooperació més efectiva entre investigadors i empreses.
  
f) La creació d'un entorn favorable a la innovació que fomente la competitivitat i la internacionalització empresarial.
  
g) L'impuls de la cooperació entre els distints organismes d'I+D+I de la Comunitat Valenciana i de les seues unitats de transferència de resultats, així com d'estos amb les empreses, especialment per a l'establiment d'intercanvis sobre informació, disponibilitat de recursos, organització i experiències pràctiques.
  
h) L'impuls de la participació dels agents del Sistema Valencià de Ciència-Tecnologia-Empresa (SVCTE) en programes nacionals i internacionals i la promoció de la incorporació de la Comunitat Valenciana a l'espai europeu d'investigació i innovació.
  
i) La realització de propostes per al desenvolupament d'unitats i mecanismes de captació de recursos externs destinats al finançament de les activitats d'I+D+I que es desenvolupen amb la presència d'administracions, organismes i empreses ubicats a la Comunitat Valenciana i el foment de la presència del sector financer en el Sistema Valencià d'I+D+I.
  
j) La creació d'un clima favorable per a la plena incorporació de la societat valenciana a la cultura de la ciència, la tecnologia i la innovació.
  
k) Qualsevol altra funció que li atribuïsquen per les disposicions vigents.
  
3. Per al compliment dels seus fins l'Agència podrà:
  
a) Concedir subvencions corrents i de capital, en els termes i amb els requisits previstos en la normativa d'aplicació.
  
b) Constituir o participar en societats mercantils i entitats sense ànim de lucre l'objecte de les quals estiga relacionat amb els fins de l'Agència, siguen estes públiques o privades.
  
c) Participar en operacions de capital risc i en la creació de societats d'esta naturalesa, per mitjà de la subscripció d'accions o participacions representatives del capital social.
  
d) Promoure l'establiment de canals de finançament amb l'Institut Valencià de Finances així com amb altres institucions públiques o privades, podent a l'efecte formalitzar els convenis o acords de cooperació oportuns i, en general, realitzar qualsevol altra classe d'activitat econòmica o financera sense més limitació que el que disposen el Text Refós de la Llei d'Hisenda Pública de la Generalitat, les lleis de pressuposts i la resta de disposicions que en esta matèria siguen d'aplicació.
  
CAPÍTOL II
  
Estructura i funcionament
  
Article 4. Òrgans
  
Els òrgans rectors de l'Agència Valenciana de Ciència i Tecnologia són el president, el Comité de Direcció i el director.
  
Article 5. El president
  
1. El president de l'Agència Valenciana de Ciència i Tecnologia, que ho serà al seu torn del Comité de Direcció, serà, amb caràcter nat, el president de la Generalitat.
  
2. Corresponen al president les atribucions següents:
  
a) Exercir la superior representació de l'Agència en totes les seues relacions amb entitats públiques i privades i la seua alta direcció i el seu govern.
  
b) Convocar, ordenar les convocatòries, presidir i moderar les sessions del Comité de Direcció, dirimint, si és procedent, els empats amb vot de qualitat, i en general, en relació a l'òrgan esmentat, l'exercici d'aquelles funcions genèriques atribuïdes als presidents dels òrgans col·legiats en la Llei de Règim Jurídic de les Administracions Públiques i del Procediment Administratiu Comú.
  
c) Emetre les resolucions d'execució dels programes de l'Agència.
  
d) Qualsevol altres que reglamentàriament li puguen ser atribuïdes, excepte les reservades a altres òrgans.
  
e) En general i de forma àmplia, totes aquelles que procuren el millor desenvolupament dels fins de l'Agència.
  
3. El president podrà delegar, amb caràcter indefinit o temporal, determinades funcions en el vicepresident del Comité de Direcció o en el director.
  
Article 6. El Comité de Direcció
  
1. El Comité de Direcció és l'òrgan col·legiat de govern i control de l'Agència.
  
2. Al Comité de Direcció li correspon exercir, sense altres limitacions que les establides en la legislació vigent i sense perjuí de les atribucions del seu president, totes aquelles facultats i poders, en general, que calguen per al compliment dels seus fins i, en particular, les següents:
  
a) Definir les directrius generals i línies d'actuació de l'Agència.
  
b) Aprovar, a proposta del director de l'Agència, el pla anual d'activitats de l'entitat.
  
c) Aprovar i elevar al departament d'adscripció l'avantprojecte de pressuposts de l'Agència.
  
d) Aprovar els estats d'execució del pressupost, la memòria i els comptes anuals.
  
e) Aprovar la plantilla, l'organització funcional i el règim de retribució de tot el personal de l'entitat dins de les limitacions legals i pressupostàries i sense perjuí de les competències atribuïdes a altres òrgans de la Generalitat.
  
f) L'aprovació de les convocatòries de proves d'admissió per a la selecció del personal al servici de l'Agència.
  
g) Formular la proposta de Reglament de l'Agència al titular del departament d'adscripció de l'Agència.
  
h) Proposar, si és procedent, la participació permanent o transitòria en el capital de societats mercantils i la creació de societats mercantils en què siga soci l'Agència, així com la creació i la participació en fundacions, associacions i altres persones jurídiques.
  
i) Totes aquelles que li siguen atribuïdes reglamentàriament per al compliment dels fins i els programes de l'Agència.
  
3. El Comité de Direcció podrà delegar, amb caràcter indefinit o temporal, determinades funcions en el president, el vicepresident i el director. L'acord de delegació precisarà l'abast, límits i duració de les facultats delegades. Així mateix podrà conferir apoderaments especials per a casos concrets sense limitació de persones.
  
Article 7. Composició del Comité de Direcció
  
1. El Comité de Direcció estarà constituït per:
  
a) El president, que serà el president de la Generalitat.
  
b) El vicepresident, que serà, amb caràcter nat, el titular de la vicepresidència de la Comissió Gestora Interdepartamental.
  
c) Vocals:
  
- El subsecretari de l'Oficina de Ciència i Tecnologia.
  
- El director general de Telecomunicacions i Modernització.
  
- El secretari general de la Presidència de la Generalitat.
  
- El director de l'Institut de la Petita i Mitjana Indústria de la Generalitat Valenciana (IMPIVA).
  
- El subsecretari de Política Pressupostària i Tresor.
  
- Un representant de la Conselleria d'Agricultura, Pesca i Alimentació, amb rang de director general o equivalent, designat pel seu titular.
  
- Un representant de la Conselleria de Sanitat, amb rang de director general o equivalent, designat pel seu titular.
  
d) El secretari, amb veu i sense vot, serà nomenat pel Comité de Direcció, a proposta del seu president, entre el personal de major rang de nivell administratiu de l'Agència.
  
2. A les sessions del Comité de Direcció podrà assistir un altre personal de l'Agència o experts que es consideren convenients per al seu assessorament en matèries específiques, amb veu però sense vot.
  
Article 8. Règim de funcionament del Comité de Direcció
  
1. El Comité de Direcció es reunirà, a convocatòria prèvia del president, totes les vegades siga necessari que per al bon funcionament de l'Agència i, ordinàriament, almenys una vegada al semestre.
  
2. El Comité de Direcció podrà, així mateix, convocar-lo el president, amb la sol·licitud prèvia motivada i per escrit de la majoria absoluta dels seus membres.
  
3. La convocatòria del Comité de Direcció la cursarà el secretari amb, almenys, quaranta-huit hores d'antelació, excepte en cas de convocatòria urgent, i fixarà l'orde del dia dels assumptes a tractar.
  
4. Per a la vàlida constitució del Comité, als efectes de la celebració de sessions, deliberacions i presa d'acords, es requerirà, en primera convocatòria, la presència del president i el secretari o, si és procedent, dels qui els substituïsquen, i la de la meitat, almenys, de la resta dels seus membres, presents o degudament representats, i en segona convocatòria, trenta minuts després, d'un mínim de quatre membres, entre els quals necessàriament hauran de trobar-se el president i el secretari, o els qui els substituïsquen. No obstant això, el Comité de Direcció quedarà vàlidament constituït, encara quan no s'hagueren complit els requisits de la convocatòria, quan es troben presents la totalitat dels seus membres i així ho acorden per unanimitat.
  
5. Els acords seran adoptats per majoria de vots dels assistents.
  
6. Dels acords que adopte el Comité de Direcció s'alçarà l'acta corresponent, que serà firmada pel secretari amb el vistiplau del president, i s'aprovarà en la mateixa o posterior sessió.
  
7. En el que no preveu el present article vigirà el que disposa la Llei de Règim Jurídic de les Administracions Públiques i del Procediment Administratiu Comú per als òrgans col·legiats.
  
Article 9. El director
  
1. El director de l'Agència Valenciana de Ciència i Tecnologia serà, amb caràcter nat, el subsecretari de l'Oficina de Ciència i Tecnologia.
  
2. Són atribucions del director les següents:
  
a) Assumir la representació ordinària, l'administració i la gestió de l'Agència.
  
b) Dirigir el funcionament general de l'Agència i del personal de la mateixa, organitzant, impulsant, coordinant i inspeccionant els seus servicis i dependències.
  
c) Executar els acords del Comité de Direcció.
  
d) Elaborar el pla anual d'activitats, l'avantprojecte de pressupost de l'Agència, la memòria, el balanç i el compte de pèrdues i guanys.
  
e) Subscriure contractes, acords i convenis en nom de l'Agència i, en general, totes les facultats en matèria de contractació administrativa i de dret privat.
  
f) Elaborar la proposta de plantilla de personal de l'Agència d'acord amb les limitacions legals i pressupostàries.
  
g) Autorització i disposició de gastos i liquidació i ordenació de pagaments.
  
h) Exercir la representació de l'Agència en accions i recursos.
  
i) Dictar les resolucions i actes jurídics que li competen en l'exercici del seu càrrec, així com, en general, en el d'aquelles altres funcions que li siguen delegades.
  
j) Gestió del patrimoni propi de l'Agència.
  
k) Les que expressament li siguen atribuïdes reglamentàriament o delegades pels òrgans de govern de l'Agència.
  
3. En cas de vacant, absència, dimissió o malaltia del director, el president de l'Agència nomenarà una persona que el substituïsca en el càrrec.
  
4. El director podrà delegar, amb caràcter indefinit o temporal, determinades funcions en el personal de l'Agència.
  
CAPÍTOL III
  
Organització administrativa
  
Article 10. Organització administrativa
  
Depenen directament del director de l'Agència les unitats administratives següents:
  
- Àrea de Gestió i Sistemes d'Informació.
  
- Àrea d'Investigació Científica, Innovació i Tecnologia.
  
- Àrea d'Organització, Planificació i Seguiment.
  
Article 11. Àrea de Gestió i Sistemes d'Informació
  
1. Correspon a l'Àrea de Gestió i Sistemes d'Informació la direcció i coordinació de la gestió de tots els servicis generals de l'Agència.
  
2. L'Àrea de Gestió i Sistemes d'Informació s'estructura en els servicis següents:
  
- Servici de Gestió Econòmica.
  
- Servici de Gestió Administrativa.
  
- Servici de Sistemes d'Informació.
  
3. Correspon al Servici de Gestió Econòmica l'exercici de les funcions següents:
  
a) Programació econòmica, elaboració i gestió del pressupost i seguiment i control de la seua execució.
  
b) Realització de la comptabilitat de l'Agència i rendició dels comptes anuals.
  
c) Realització dels cobraments i pagaments, la gestió de tresoreria i la resta de funcions financeres derivades de l'execució del pressupost de l'Agència.
  
d) Elaboració i disseny de la informació economicopressupostària de l'Agència i establiment de criteris de racionalitat en la gestió pressupostària.
  
4. Correspon al Servici de Gestió Administrativa l'exercici de les següents funcions:
  
a) Gestió dels servicis generals i de règim interior, incloent els servicis de registre i arxiu, seguretat, vigilància i manteniment d'instal·lacions.
  
b) Gestió patrimonial dels béns mobles i immobles i manteniment de l'inventari de l'entitat.
  
c) Adquisició de béns i servicis, negociació d'acords marc, homologació de proveïdors i productes en un marc general de coordinació i aplicació de criteris d'economia i control de gastos corrents.
  
d) Execució de la política de recursos humans de l'Agència en el marc normatiu i organitzatiu establit pels òrgans competents.
  
e) Tramitació d'acords i convenis i, en general, qualsevol altra funció en matèria de recursos humans, gestió de recursos generals i de règim interior no atribuïdes expressament a altres unitats de l'Agència.
  
5. Correspon al Servici de Sistemes d'Informació l'exercici de les següents funcions:
  
a) Elaboració i aplicació del pla de sistemes d'informació i comunicacions de l'Agència en el marc d'una estratègia global d'implantació de la teleadministració.
  
b) Gestió de la infraestructura tècnica i de comunicacions.
  
c) Assessorament i assistència tècnica als usuaris de l'Agència en el disseny i desenvolupament d'aplicacions i en la utilització dels recursos informàtics assignats.
  
d) Realització de programes de formació en matèria de tecnologies de la informació i les comunicacions.
  
Article 12. Àrea d'Investigació Científica, Innovació i Tecnologia
  
1. Correspon a l'Àrea d'Investigació Científica, Innovació i Tecnologia l'organització, tramitació i coordinació de la gestió administrativa dels plans, programes, projectes i altres actuacions de foment en matèria d'I+D+I promoguts per l'Agència.
  
2. L'Àrea d'Investigació Científica, Innovació i Tecnologia s'estructura en els servicis següents:
  
- Servici de Promoció dels Recursos Humans d'Investigació.
  
- Servici de Projectes i Infraestructures Científiques.
  
- Servici de Promoció de la Innovació.
  
3. Correspon al Servici de Promoció dels Recursos Humans d'Investigació l'exercici de les funcions següents:
  
a) Foment de la I+D en totes les àrees del coneixement, així com la seua difusió.
  
b) Coordinació i gestió de programes d'ajudes, elaboració d'informes i propostes d'ordenació i reglamentació en l'àmbit de la seua competència.
  
c) Promoció i execució de plans d'actuació per a la formació i perfeccionament del personal investigador.
  
d) Desenvolupament d'actuacions orientades a fomentar la qualificació i la incorporació d'investigadors i tecnòlegs al SVCTE.
  
4. Correspon al Servici de Projectes i Infraestructures Científiques l'exercici de les funcions següents:
  
a) Foment de la I+D en totes les àrees del coneixement, així com la seua difusió.
  
b) Coordinació i gestió de programes d'ajudes, elaboració d'informes i propostes d'ordenació i reglamentació en l'àmbit de la seua competència.
  
c) Potenciació dels grups d'I+D de la Comunitat Valenciana i impuls de la seua consolidació, projecció i competitivitat.
  
d) Establiment de línies de suport a la dotació d'infraestructures científiques de suport a la investigació i al seu ús integrat en instal·lacions capaces d'oferir amplis servicis d'I+D+I.
  
e) Suport al desenvolupament de projectes d'I+D, accions mobilitzadores que orienten la investigació fonamental a les necessitats i demandes del teixit productiu.
  
f) Promoció dels instruments d'intercanvi de coneixement i d'accions de foment del diàleg ciència-societat.
  
5. Correspon al Servici de Promoció de la Innovació l'exercici de les següents funcions:
  
a) Promoció de la innovació, foment de la transferència de tecnologia i l'explotació dels resultats de la investigació.
  
b) Coordinació i gestió de programes d'ajudes, elaboració d'informes i propostes d'ordenació i reglamentació en l'àmbit de la seua competència.
  
c) Potenciació de les estructures d'articulació del SVCTE.
  
d) Promoció i ordenació de les infraestructures d'innovació i impuls de noves fórmules de foment de les relacions ciència-indústria.
  
e) Foment de la cultura tecnològica, les estratègies de gestió innovadora i les capacitats tecnològiques en les empreses.
  
f) Impuls i desenvolupament de programes tecnològics estratègics.
  
Article 13. Àrea d'Organització, Planificació i Seguiment
  
1. Correspon a l'Àrea d'Organització, Planificació i Seguiment l'exercici de les funcions de suport tecnicoadministratiu als òrgans col·legiats de gestió del PVIDI i, en general, la planificació, programació, seguiment i avaluació dels programes de foment i coordinació i restants suports en matèria d'I+D+I promoguts per l'Agència.
  
2. L'Àrea d'Organització, Planificació i Seguiment s'estructura en els següents servicis:
  
- Secretaria Tècnica del PVIDI.
  
- Servici de Planificació i Seguiment.
  
- Servici d'Organització i Coordinació Institucional.
  
3. Correspon a la Secretaria Tècnica del PVIDI el desenvolupament de les següents funcions:
  
a) Coordinació tècnica i instrumental del PVIDI i elaboració dels programes de treball de desenvolupament d'este.
  
b) Informe previ i preceptiu de les propostes de convocatòries públiques de subvencions, projectes de convenis i acords, així com dels restants suports en matèria d'I+D+I gestionats pels distints departaments del Consell de la Generalitat i ens públics i organismes adscrits.
  
c) Elaboració de la memòria anual d'avaluació i seguiment del PVIDI.
  
d) Programació, coordinació i realització d'estudis, informes i estadístiques en matèria d'I+D+I.
  
4. Correspon al Servici de Planificació i Seguiment l'exercici de les següents funcions:
  
a) Disseny d'instruments i procediments, així com el desenvolupament de funcions de caràcter tècnic i instrumental relatives a la planificació, l'impuls, la coordinació, el seguiment i l'avaluació dels programes de foment i coordinació d'I+D+I gestionats per l'Agència en el marc del PVIDI.
  
b) Estudi i proposta de les línies estratègiques generals en què ha de fonamentar-se la política de l'Agència, l'estudi de les línies d'actuació de desenvolupament d'estes polítiques i l'avaluació dels seus resultats amb vista al compliment dels fins generals de l'Agència.
  
c) Impuls i coordinació dels plans especials d'actuació amb projecció sobre diverses àrees funcionals de l'Agència.
  
d) Elaboració del pla d'actuació i la memòria anual d'activitats de l'Agència.
  
e) Realització d'estudis i informes de caràcter tècnic, administratiu i normatiu relatius a la política d'I+D+I desenvolupada per l'Agència.
  
5. Correspon al Servici d'Organització i Coordinació Institucional l'exercici de les següents funcions:
  
a) Coordinació dels projectes d'organització dels servicis de l'Agència i la realització dels estudis conduents a la permanent adaptació d'aquella als objectius i necessitats de l'organització.
  
b) Formulació de propostes de reorganització o d'adscripció de mitjans necessàries per a la racionalització i simplificació dels procediments.
  
c) Impuls al desenvolupament d'un entorn institucional que afavorisca i estimule la participació activa i coordinada de tots els agents del SVCTE.
  
d) Foment de la cooperació institucional, amb especial atenció a l'impuls de programes i accions mobilitzadores que estimulen la presència dels agents del SVCTE en el marc del Pla Nacional d'Investigació Científica, Desenvolupament i Innovació Tecnològica i del projecte d'espai europeu d'investigació i innovació.
  
e) Coneixement, actualització i seguiment de la representació de l'Agència en òrgans, comissions, comités i, en general, en organismes o institucions públiques, nacionals o estran-geres, organismes internacionals i entitats associatives, socials, econòmiques o professionals, en tant no estiga encomanada expressament a altres unitats de l'Agència.
  
f) Promoció de convenis, acords i altres instruments de cooperació en el seu àmbit de competències.
  
g) Realització de qualssevol altres funcions en el marc de la cooperació institucional en matèria d'I+D+I no atribuïdes expressament a altres unitats de l'Agència.
  
CAPÍTOL IV
  
Règim econòmic, patrimonial i de personal
  
Article 14. Règim econòmic
  
Els recursos de l'Agència Valenciana de Ciència i Tecnologia seran els següents:
  
a) Les consignacions establides en els pressuposts de la Generalitat.
  
b) Els productes i les rendes del seu patrimoni.
  
c) Les subvencions o aportacions voluntàries d'entitats i institucions tant públiques com privades.
  
d) Els altres ingressos de dret públic o privat que estiga autoritzada a percebre o que li puguen correspondre conforme a la normativa vigent.
  
e) Els crèdits, préstecs, emprèstits i altres operacions financeres que puga concertar.
  
Article 15. Patrimoni
  
1. El patrimoni de l'Agència estarà integrat pels béns i drets que li cedisca o adscriga la Generalitat o qualsevol altra administració pública, així com els que adquirisca per qualsevol títol.
  
2. Els béns que l'Agència tinga a títol d'adscripció conservaran la qualificació jurídica originària de béns de la Generalitat, havent d'utilitzar-los exclusivament per al compliment dels seus fins.
  
3. L'Agència tindrà autonomia per a la gestió del seu patrimoni, en els termes previstos en la Llei de Patrimoni de la Generalitat.
  
Article 16. Personal
  
1. El personal propi de l'Agència es regirà per les normes de dret laboral i, si és procedent, de dret civil que li siguen d'aplicació, amb l'excepció del personal funcionari de les administracions públiques, que es regirà per la legislació de la funció pública que li resulte d'aplicació, tenint a tots els efectes la consideració de personal al servici de l'administració de la Generalitat gestionat per la Direcció General de Funció Pública.
  
2. La contractació de personal fix es realitzarà per mitjà de proves d'admissió establides i convocades per l'Agència Valenciana de Ciència i Tecnologia, previ acord del Comité de Direcció, seguint els principis d'igualtat, mèrit, capacitat i publicitat.
  
3. En els casos de baixes prolongades, siga per malaltia, excedència o altres situacions semblants, es podrà contractar temporalment el personal necessari per al funcionament normal de l'Agència per un període no superior a sis mesos. En estos casos no serà necessari l'acord previ del Comité de Direcció.
  
4. El règim retributiu del personal serà el que, amb caràcter general, està establit per al personal al servici de la Generalitat, amb les excepcions imposades per necessitats del servici i per característiques especials de determinats llocs de treball.
  
DISPOSICIÓ ADDICIONAL
  
1. La integració de personal en l'Agència, prevista en la disposició addicional tercera de la Llei 11/2002, de 23 de desembre, de la Generalitat, de Mesures Fiscals, de Gestió Administrativa i Financera, i d'Organització de la Generalitat, es realitzarà per mitjà de modificació de l'adscripció orgànica dels llocs de treball afectats corresponents i dels seus ocupants, que passaran a dependre de l'Agència. Els llocs de treball esmentats formaran part de la relació de llocs de treball de l'Agència, sense perjuí que es puga modificar la seua denominació i funcions.
  
2. La vinculació que poguera tindre amb la funció pública de la Generalitat el personal a què es referix el paràgraf anterior no es vorà alterada per la seua incorporació a l'Agència, mantenint-se dit personal en la mateixa situació administrativa en la que es trobava en el moment de l'adscripció.
  
3. El mateix règim s'aplicarà al personal de la Generalitat que obtinga destinació en l'Agència a través dels sistemes de provisió establits en la legislació de la funció pública.
  
4. Els llocs de treball de naturalesa funcionarial l'adscripció dels quals es modifica i el personal ocupant dels mateixos que s'adscriuen a l'Agència són els que, adscrits en el seu moment a l'Organisme Públic Valencià d'Investigació i a la Subsecretaria de l'Oficina de Ciència i Tecnologia, es relacionen en l'annex del present reglament.
  
5. En cas de supressió de l'Agència Valenciana de Ciència i Tecnologia, els llocs de treball i els seus ocupants als quals es referixen els apartats 1 i 3 d'esta disposició seran objecte d'una nova adscripció orgànica (per al seu reintegrament a l'administració de la Generalitat) estenent en compte les funcions que venien exercint.
  
DISPOSICIÓ DEROGATÒRIA
  
Queden derogades totes aquelles disposicions d'igual o inferior rang s'oposen al que establix el present decret.
  
DISPOSICIONS FINALS
  
Primera. Subrogació
  
Des de l'entrada en vigor del present reglament, l'Agència Valenciana de Ciència i Tecnologia se subrogarà en tots els béns, drets i obligacions que l'Organisme Públic Valencià d'Investigació tinguera reconeguts per a l'exercici de les seues funcions, així com la titularitat del seu patrimoni mobiliari. Així mateix, l'Agència se subrogarà en tots els béns, drets i obligacions que la Generalitat tinguera reconeguts per a l'exercici de les funcions que passen a ser exercides per l'Agència.
  
Segona. Desenvolupament
  
Es faculta el president de la Generalitat per a dictar les disposicions que requerisca l'execució i desenvolupament del que conté este decret.
  
Tercera. Entrada en vigor
  
El present decret entrarà en vigor l'endemà de la seua publicació en el Diari Oficial de la Generalitat Valenciana.
  
València, 13 de maig de 2003
  
El president de la Generalitat,
  
JOSÉ LUIS OLIVAS MARTÍNEZ
  
El vicepresident del Govern Valencià,
  
JOSÉ JOAQUÍN RIPOLL SERRANO
  
ANNEX
  
NÚM.
  
LLOC DENOMINACIÓ
  
9145 AUXILIAR DE GESTIÓ
  
9414 ADMINISTRATIU/VA
  
11135 CAP NEGOCIAT ANÀLISI I GESTIÓ PROGRAMES INVESTIGACIÓ
  
11305 CAP NEGOCIAT AJUDES I BEQUES
  
13922 TÈCNIC/A D'AVALUACIÓ CIENTÍFICA
  
13397 CAP SERVICI PROMOCIÓ DE RECURSOS HUMANS D'INVESTIGACIÓ
  
19714 CAP NEGOCIAT GESTIÓ ECONÒMICA
  
19873 CAP NEGOCIAT COORDINACIÓ DEL PLA
  
19999 CAP NEGOCIAT ASSUMPTES GENERALS
  
19490 TÈCNIC/A MITJÀ/ANA GESTIÓ DE PROGRAMES
  
19259 CAP SECCIÓ PROGRAMES I COORDINACIÓ DEL PLA
  
19472 CAP SECCIÓ GESTIÓ DE LA INVESTIGACIÓ
  
19194 ADMINISTRATIU/VA
  
19209 AUXILIAR DE GESTIÓ
  
19897 SUBALTERN/A
  
19457 TÈCNIC/A MITJÀ/NA PROMOCIÓ LINGÜÍSTICA
  
19474 AUXILIAR DE GESTIÓ
  
19633 AUXILIAR DE GESTIÓ
  
19727 INVESTIGADOR/A
  
19088 INVESTIGADOR/A
  
19747 INVESTIGADOR/A
  
19103 INVESTIGADOR/A
  
19656 INVESTIGADOR/A
  
20325 CAP NEGOCIAT CAIXA FIXA
  
20069 CAP NEGOCIAT GESTIÓ DE PERSONAL
  
20227 SUBALTERN/A SUPERVISOR/A
  
20693 CAP SERVICI GESTIÓ INVESTIGACIÓ
  
20197 CAP NEGOCIAT PROGRAMES INVESTIGACIÓ
  
20905 CAP NEGOCIAT GESTIÓ ECONOMICOADMINISTRATIVA
  
20771 INVESTIGADOR/A PRINCIPAL
  
22578 CAP SECRETARIA SUBSECRETARI
  
22380 CAP DE L'ÀREA TÈCNICA DE LA SECRETARIA DEL PVIDI
  
22692 TÈCNIC/A DE GESTIÓ D'INVESTIGACIÓ
  
22024 CAP SECCIÓ CONTRACTACIÓ
  
22292 CAP SECCIÓ PROJECTES INVESTIGACIÓ
  
22398 CAP SECCIÓ INFRAESTRUCTURES CIENTÍFIQUES
  
22477 CAP SECCIÓ PROGRAMES TECNOLÒGICS APLICATS
  
22989 CAP SECCIÓ INCENTIUS I+D+I
  
22345 CAP SECCIÓ COORDINACIÓ TÈCNICA DEL PVIDI
  
22960 CAP SECCIÓ PROMOCIÓ PROGRAMES SECTORIALS I+D+I
  
22607 CAP SECCIÓ AVALUACIÓ DEL PVIDI
  
22993 CAP NEGOCIAT CONTRACTACIÓ
  
22969 CAP NEGOCIAT AVALUACIÓ DE PROGRAMES
  
22607 CAP NEGOCIAT DIRECTORIS I+D+I
  
22265 CAP NEGOCIAT DE PROGRAMES SECTORIALS D'I+D+I
  
22181 CAP NEGOCIAT PROGRAMES GENERALS I+D+I
  
22300 CAP NEGOCIAT COORDINACIÓ DEL PVIDI
  
22888 CAP NEGOCIAT PROGRAMES TECNOLÒGICS
  
22817 CAP NEGOCIAT D'INCENTIUS I+D+I
  
22982 CAP NEGOCIAT DE PROJECTES D'INVESTIGACIÓ
  
22284 CAP NEGOCIAT MOBILITAT PERSONAL INVESTIGADOR
  
22227 CAP NEGOCIAT BEQUES INVESTIGACIÓ
  
22092 CAP NEGOCIAT CAIXA FIXA
  
22254 CAP D'UNITAT AVALUACIÓ PVIDI
  
22212 ASSESSOR/A TÈCNICA COOPERACIÓ INSTIT.
  
22698 AUXILIAR DE GESTIÓ
  
22648 AUXILIAR DE GESTIÓ
  
22172 SUBALTERN/A
  
22473 CAP ÀREA D'INVESTIGACIÓ CIENTÍFICA, INNOVACIÓ I TECNOLOGIA
  
22006 TÈCNIC/A PROMOCIÓ TECNOLÒGICA
  
22570 TÈCNIC/A ASSESSOR/A ORDENACIÓ I PROMOCIÓ I+D+I
  
22696 ANALISTA SISTEMES LÒGICS
  
22603 OPERADOR/A DE SISTEMES INFORMÀTICS
  
22528 AUXILIAR DE GESTIÓ
  
22778 CAP D'UNITAT INFRAESTRUCTURES EDIFICIS
  
22282 TÈCNIC/A DE SISTEMES LÒGICS
  
23991 CAP SECRETÀRIA DIRECTOR GENERAL
  
23724 CAP SERVICI DE PROJECTES I INFRAESTRUCTURES CIENTÍFIQUES
  
23322 CAP SERVICI DE PROMOCIÓ DE LA INNOVACIÓ
  
23513 CAP SERVICI DE PLANIFICACIÓ I COORDINACIÓ
  
23075 CAP SERVICI D'ESTUDIS I AVALUACIÓ DEL PVIDI


Còpia Permalink ELI